กรมการแพทย์ เผยผลนำร่องสถานพยาบาลในสังกัด 27 แห่ง ปรับบริการรักษาออนไลน์ผู้ป่วยช่วงโควิด-19 ได้ผลดี เร่งขยายบริการเพิ่มต่างจังหวัด
กรมการแพทย์ เผยผลนำร่องสถานพยาบาลในสังกัด 27 แห่ง ปรับบริการรักษาออนไลน์ผู้ป่วยช่วงโควิด-19 ได้ผลดี เร่งขยายบริการเพิ่มต่างจังหวัด นพ.ณัฐพงศ์ วงศ์วิวัฒน์ รองอธิบดีกรมการแพทย์ กล่าวถึงผลการปรับบริการรักษารูปแบบใหม่ New Normal medical Service รักษาออนไลน์ผ่านระบบ Video Call และส่งยาไปทางไปรษณีย์ถึงบ้าน ตามนโยบายของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ที่ต้องการลดความแออัดโรงพยาบาล ลดเสี่ยงรับเชื้อโรคโควิด-19 แต่ประชาชนโรคเรื้อรังและโรคอื่นๆ ที่จำเป็นยังสามารถเข้าถึงบริการดูแลรักษาได้พร้อมกับการรักษาระยะห่างทางสังคม กรมการแพทย์จึงนำร่องสถานพยาบาลในสังกัด 27 แห่ง ให้บริการรูปแบบใหม่ อาทิ โรงพยาบาลนพรัตนราชธานี โรงพยาบาลราชวิถี โรงพยาบาลเลิดสิน โรงพยาบาลสงฆ์ สถาบันประสาทวิทยา สถาบันทันตกรรมสถาบันมะเร็งแห่งชาติ สถาบันโรคผิวหนัง เป็นต้น โดยคัดเลือกผู้ป่วยเก่าที่เป็นโรคไม่ซับซ้อน อาการค่อนข้างคงที่ปลอดภัย อาทิ โรคเรื้อรังทั้งเบาหวาน ความดัน โรคกระดูก โรคทางระบบประสาท โรคในเด็ก และโรคมะเร็งอาการคงที่ สามารถใช้สมาร์ทโฟนได้ ถามความสมัครใจ ว่าจะหาหมอได้จากที่บ้านผ่าน VDO Call คนไข้กับหมอสามารถโต้ตอบเห็นหน้ากันได้แบบเรียลไทม์ ส่วนยาส่งทางไปรษณีย์ถึงบ้าน ผลในช่วง 2 เดือน กรมการแพทย์ให้บริการรักษาออนไลน์คนไข้แล้ว 4,316 คน เฉลี่ย 200 คนต่อวัน ส่งยาทางไปรษณีย์ถึงบ้านผู้ป่วยแล้ว 6,717 คนเฉลี่ย 363 คนต่อวัน อย่างไรก็ตาม ระบบนี้ยังไม่ครอบคลุมโรงพยาบาลทุกแห่ง แต่จากนี้จะเร่งขยายบริการเพิ่มทั้งตัวโรงพยาบาลที่ให้บริการ และกลุ่มโรคที่น่าจะรับหาหมอออนไลน์เพิ่ม เพื่อเป็นทางเลือกรับบริการของประชาชนช่วงที่ยังต้องเผชิญกับโรคระบาด และเพื่อพัฒนาระบบการรักษาออนไลน์โดยเฉพาะ ขณะนี้กรมการแพทย์ อยู่ระหว่างจัดทำแอปพลิเคชันเฉพาะขึ้นมารองรับระบบรูปแบบใหม่ รวมถึงเป้าหมายการโอนข้อมูลรักษาให้ประชาชนเป็นเจ้าจองข้อมูลตัวเอง แทนระบบเดิมที่เก็บข้อมูลรักษาทุกอย่างไว้ที่โรงพยาบาล ซึ่งจะทำให้ประชาชนสะดวกขึ้นเมื่อต้องไปใช้บริการต่างโรงพยาบาลเพราะสามารถถึงข้อมูลการรักษาของตนเองได้ทันที